Document ID: 31997R0118

Uredba Sveta (ES) št. 118/97
z dne 2. decembra 1996
o spremembah in posodobitvah Uredbe (EGS) št. 1408/71 o uporabi sistemov socialne varnosti za zaposlene osebe, samozaposlene osebe in njihove družinske člane, ki se gibljejo v Skupnosti, in Uredbe (EGS) št. 547/72 o določitvi postopka za izvajanje Uredbe (EGS) št. 1408/71
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti, zlasti členov 51 in 235 Pogodbe,
ob upoštevanju predloga Komisije [1],
ob upoštevanju mnenja Evropskega parlamenta [2],
ob upoštevanju mnenja Ekonomsko-socialnega odbora,
ker bi bilo zaradi skladnosti in jasnosti primerno prilagoditi besedilo nekaterih določb Uredbe Sveta (EGS) št. 1408/71 z dne 14. junija 1971 o uporabi sistemov socialne varnosti za zaposlene osebe, samozaposlene osebe in njihove družinske člane, ki se gibljejo v Skupnosti [3], in (EGS) št. 574/72 z dne 21. marca 1972 o določitvi postopka za izvajanje Uredbe (EGS) št. 1408/71 o uporabi sistemov socialne varnosti za zaposlene osebe, samozaposlene osebe in njihove družinske člane, ki se gibljejo v Skupnosti [4], ter črtati nekatere druge določbe, ki so postale neveljavne in odvečne; glede na to, da so te spremembe izključno tehnične narave in namenjene izboljšavi omenjenih uredb;
ker je bilo po zadnji posodobitvi Uredb (EGS) št. 1408/71 in (EGS) št. 574/72 z Uredbo Sveta (EGS) št. 2001/83 [5] sprejetih še več sprememb; glede na to, da bi bilo torej, če naj postanejo ustrezni predpisi skupnosti preglednejši in dostopnejši, primerno sprejeti novi dopolnjeni različici omenjenih uredb v obliki enotnega besedila tako za Uredbo (EGS) št. 1408/71 kot za Uredbo (EGS) št. 574/72, ki sta navedeni v I. oziroma II. delu Priloge A; glede na to, da bi bilo primerno v dodatku k Delu II te priloge predstaviti besedilo člena 95 Uredbe (EGS) št. 574/72, kot je bilo nazadnje spremenjeno z Uredbo (ES) št. 3095/95 [6], ki se bo uporabljala od 1. januarja 1998 ali, kar zadeva Republiko Francijo, od 1. januarja 2002;
ker je bil člen 106 Pogodbe o ustanovitvi Evropske gospodarske skupnosti v zvezi s plačilno bilanco črtan s členom G Pogodbe o Evropski uniji, člen 73b(2) Pogodbe o ustanovitvi Evropske skupnosti pa prepoveduje vse omejitve izplačil med državami članicami;
ker bi bilo za dosego cilja prostega gibanja delavcev na področju socialne varnosti potrebno in primerno, da se pravila z zvezi z uskladitvijo nacionalnih sistemov socialne varnosti dopolnijo s pravnimi instrumentiSkupnosti, ki so zavezujoča in se neposredno uporabljajo v vseh državah članicah;
ker so spremembe, ki jih uvaja ta uredba, v skladu s pogoji, ki jih določa odstavek 3 člena 3 b Pogodbe o ustanovitvi Evropske skupnosti,
SPREJEL NASLEDNJO UREDBO:
Člen 1
Uredba (EGS) št. 1408/71 se spremeni na naslednji način:
1. Člen 82(4) se nadomesti z naslednjim besedilom:
"4. Svetovalnemu odboru predseduje predstavnik Komisije. Predsednik ne glasuje."
2. prvi stavek člena 88 se nadomesti z naslednjim besedilom:
"Kjer je to potrebno, se denarna nakazila na podlagi te uredbe, izvedejo v skladu z ustreznimi sporazumi, ki veljajo med državami članicami v času nakazila."
3. Člen 100 se črta.
Člen 2
Naslov, uvodne navedbe, kazalo in določbe Uredbe (EGS) št. 1408/71 in (EGS) št. 574/72 se nadomestijo z besedilom iz Dela I oziroma II Priloge A, ki upošteva tudi spremembe, uvedene s členom 1 te uredbe.
Priloga B vsebuje seznam predpisov, ki spreminjajo uredbi, omenjeni v prejšnjem odstavku.
Člen 3
Ta uredba začne veljati prvi dan naslednjega meseca po njeni objavi v Uradnem listu Evropskin skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 2. decembra 1996

Labels: 9
15
0